2018. gada 14. novembrī Rīkojums Nr. 617

Rīgā (prot. Nr. 52 60. §)

**Par sabiedrības ar ierobežotu atbildību "Gallusman" atbalstāmo investīciju projekta pieteikumu**

1. Ministru kabinets (adrese – Brīvības bulvāris 36, Rīga, LV-1520) ir izskatījis Ekonomikas ministrijā 2017. gada 29. decembrī saņemto sabiedrības ar ierobežotu atbildību "Gallusman" (nodokļu maksātāja reģistrācijas numurs LV40103895261, adrese – Tīnūžu šoseja 17, Ikšķile, Ikšķiles novads, LV-5052) (turpmāk – sabiedrība) atbalstāmo investīciju projekta pieteikumu "Olu ražošanas biznesa attīstība Eiropas Savienībā" (turpmāk – projekts) un Ekonomikas ministrijas sagatavoto izvērtējumu par projekta ietekmi uz valsts ekonomiku un konstatē:

1.1. saskaņā ar Uzņēmumu ienākuma nodokļa likuma pārejas noteikumu 22. punkta 2. apakšpunktu tāda investīciju projekta pieteikumu, kuru nodokļu maksātājs iesniedzis Ekonomikas ministrijai līdz 2017. gada 31. decembrim un par kura atbalstīšanu Ministru kabinets pieņem lēmumu pēc 2018. gada 1. janvāra, izskata, vērtē un apstiprina likuma "Par uzņēmumu ienākuma nodokli" 17.2 pantā un Ministru kabineta 2017. gada 3. janvāra noteikumos Nr. 20 "Atbalstāmo investīciju projekta pieņemšanas un īstenošanas kārtība" (turpmāk – noteikumi) noteiktajā kārtībā;

1.2. saskaņā ar likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta ceturto, 4.1 un sesto daļu uzņēmumu ienākuma nodokļa atlaidi par atbalstāmo investīciju projekta ietvaros veiktajiem sākotnējiem ilgtermiņa ieguldījumiem ir tiesības piemērot uzņēmumu ienākuma nodokļa maksātājam, kas atbilst visiem likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta ceturtajā un 4.1 daļā minētajiem nosacījumiem un uz kuru neattiecas minētā likuma 17.2 panta sestajā daļā noteiktie uzņēmumu ienākuma nodokļa atlaides piemērošanas ierobežojumi;

1.3. saskaņā ar likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktu, lai uzņēmumu ienākuma nodokļa maksātājs iegūtu tiesības piemērot šā rīkojuma 1.2. apakšpunktā minēto uzņēmumu ienākuma nodokļa atlaidi, uzņēmumu ienākuma nodokļa maksātājs sagatavo atbalstāmo investīciju projektu. Ekonomikas ministrija izvērtē iesniegtā atbalstāmo investīciju projekta ietekmi uz valsts ekonomiku, un Ministru kabinets, pamatojoties uz šo izvērtējumu, pieņem lēmumu par atbalstāmo investīciju projekta atbalstīšanu vai atteikumu to atbalstīt;

1.4. Investīciju projektu izvērtēšanas komisija saskaņā ar noteikumu 30. punktu vērtē projektu atbilstoši noteikumu 3. pielikumā minētajiem atbilstības, administratīvajiem un kvalitātes kritērijiem;

1.5. Investīciju projektu izvērtēšanas komisija, vērtējot projektu atbilstoši noteikumu 31.4. apakšpunktā un 33. punktā minētajai kārtībai, ir secinājusi, ka projekts neatbilst noteikumu 3. pielikuma 1.4. apakšpunktā minētajam atbilstības kritērijam;

1.6. Investīciju projektu izvērtēšanas komisija saskaņā ar Administratīvā procesa likuma 62. pantu ir lūgusi sabiedrībai sniegt viedokli par minētajiem komisijas secinājumiem;

1.7. izvērtējot sabiedrības 2018. gada 29. marta un 22. jūnija vēstulē sniegto viedokli un argumentus, Investīciju projektu izvērtēšanas komisija saskaņā ar noteikumu 38. punktu ir secinājusi, ka projekts neatbilst likuma "Par uzņēmumu ienākuma nodokli" 17.2 panta un noteikumu 30. punkta prasībām, un pieņēmusi lēmumu virzīt projektu uz Ministru kabinetu lēmuma pieņemšanai;

1.8. Ekonomikas ministrija saskaņā ar likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktu ir izvērtējusi projekta ietekmi uz valsts ekonomiku un izvērtējumu kopā ar projektu ir iesniegusi Ministru kabinetā lēmuma pieņemšanai.

2. Ievērojot minēto un pamatojoties uz likuma "[Par uzņēmumu ienākuma nodokli](https://likumi.lv/ta/id/34094-par-uznemumu-ienakuma-nodokli)" 17.2 panta ceturtās daļas 6. punktu un [Uzņēmumu ienākuma nodokļa likuma](https://likumi.lv/ta/id/292700-uznemumu-ienakuma-nodokla-likums) pārejas noteikumu [22. punktu](https://likumi.lv/ta/id/292700-uznemumu-ienakuma-nodokla-likums#pn22), Ministru kabinets nolemj neatbalstīt projektu un nepiešķirt tam atbalstāmo investīciju projekta statusu.

3. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā viena mēneša laikā no šā rīkojuma spēkā stāšanās dienas.

Ministru prezidents Māris Kučinskis

Ministru prezidenta biedrs,

ekonomikas ministrs Arvils Ašeradens